Johan Ødegård

Johan Ødegård (født 22. februar 1890 i Elverum, død 27. august 1955) var en norsk redaktør og fagforeningsmann. Han jobbet både som gårdsgutt, anleggsarbeider og i jernindustrien før han begynte i arbeiderpressen. 

Ødegård var i årene 1917-1918 redaktør for avisen Tidens Krav, før han ble redaktør for Bratsberg-Demokraten i Skien. Ved den store splittelsen i partiet i 1923 fulgte Ødegård det nye Norges Kommunistiske Parti. Som talerør for NKP endret avisen i 1924 navn til Telemark Kommunistblad.

I 1925 flyttet Ødegård «hjem» til Hedmark, og fungerte en periode som redaktør for NKP-avisen Glomdalens Arbeiderblad i Kongsvinger.

I 1926 ble han sekretær for Sør-Odals landarbeiderforbund. Da Skog- og landarbeiderforbundet ble stiftet i 1927 ble Ødegård 
formann. Samme året ble han også redaktør for Skog og Landarbeideren. Fra 1931 var Ødegård hovedkasserer i forbundet. 
Om Johan Ødegård på arbeiderlexi på nett

Det oppsto imidlertid snart strid innad i organisasjonen. Det var uenigheter i forbindelse med de harde aksjonene skogarbeiderne gjennomførte, og om den venstrelinjen Komintern og NKP førte i fagbevegelsen på denne tiden. Dette resulterte til slutt i at Ødegård  ble ekskludert fra partiet i mai 1930. Samme året gikk han tilbake til DNA. 

Etter krigen utga Ødegård flere historiske verk om fagbevegelsen.

 Bibliografi 
 Oslo stein, jord- og sementarbeideres forening gjennom 50 år : 1895 - 1945  (1947)
 Norsk bygningsarbeiderforbund : 1923-1948 (1950)
 Gjennombrudd : skogarbeidernes, jordbruksarbeidernes og gartneriarbeidernes organisasjon (1952)

 Referanser 

Kategori:Norske redaktører
Kategori:NKP-politikere
Kategori:Norske fagforeningspersoner
Kategori:Norske anleggsarbeidere
Kategori:Personer fra Elverum kommune
Kategori:Fødsler i 1890
Kategori:Dødsfall i 1955